bluuebunny/crossref_metadata_2025 huggingface dataset:
Ο ρόλος της περιβαλλοντικής παραμέτρου στην αρχιτεκτονική σχεδιαστική διαδικασία
Authors: Χατζηγιαννόπουλος Θεμιστοκλής
Published: September 2021

Το κλίμα και το περιβάλλον υπήρξαν διαχρονικά κάποιοι από τους κύριους καθοριστικούς παράγοντες διαμόρφωσης του αρχιτεκτονικού έργου και κύριες παράμετροι επιρροής του αρχιτεκτονικού σχεδιασμού. Αυτή η παραδοσιακή σχέση διαταράχθηκε κατά την πορεία συστηματοποίησης - «επιστημονοποίησης» της νεωτερικής αρχιτεκτονικής.Σήμερα βρισκόμαστε στο ιστορικό σημείο όπου αυτή η «διαταραγμένη» σχέση, για λόγους επιβίωσης του επικρατούντος διεθνώς πολιτισμικού προτύπου, επιχειρείται να επαναοριστεί με τη χρήση διαφόρων, επιστημονικά δόκιμων, μεθόδων που όμως λόγω της ιστορικής πρωτοτυπίας παρουσιάζουν κενά στη διαδικασία σύνδεσης-σύνθεσης των δυο μερών .Η παρούσα διατριβή επιχειρεί την ανάλυση, την αξιολόγηση και τον επανέλεγχο της σχέσης των περιβαλλοντικών επιστημών με το πεδίο του συστηματοποιημένου αρχιτεκτονικού σχεδιασμού κατά τη διαδικασία παράγωγης του αρχιτεκτονικού έργου στις εκσυγχρονισμένες - κατά τον κοινωνιολογικό ορισμό - κοινωνίες. Διαθέτοντας ως ερευνητική αφετηρία την ανάλυση του όρου «περιβαλλοντικός σχεδιασμός» στα κύρια, συνθετικά αυτού, μέρη - Αρχιτεκτονικός Σχεδιασμός & Περιβαλλοντικές Επιστήμες – επιχειρεί την ανάλυση, την αξιολόγηση και τον επανέλεγχο του τρόπου σύνδεσης των δυο αυτών πεδίων-μερών ακoλουθώντας τα εξής βήματα:•Ανάλυση της διαδικασίας παράγωγης του αρχιτεκτονικού έργου και ορισμός των κύριων σταδίων αυτής •Επισήμανση των περιβαλλοντικών επιστημών που σχετίζονται με τη δόμηση •Ανάδειξη θεωρημάτων-θεμελιωδών αρχών των περιβαλλοντικών επιστημών που χρησιμοποιούνται ή μπορούν να χρησιμοποιηθούν κατά τη διαδικασία παράγωγης του αρχιτεκτονικού έργου•Έλεγχος και επαναπρογραμματισμός της σύνδεσης αυτών των θεωρημάτων-θεμελιωδών αρχών με τα στάδια της διαδικασίας παράγωγης του επώνυμου αρχιτεκτονικού έργουΣκοπός της διατριβής είναι να συμβάλει στην κάλυψη κάποιων από αυτών των κενών που παρουσιάζονται στη σύνδεση μεταξύ του αρχιτεκτονικού σχεδιασμού και των περιβαλλοντικών επιστημών, τόσο σε επίπεδο θεωρητικό όσο και πρακτικό, με απώτερο στόχο τον ορισμό ενός συντακτικού εργαλείου συνέργειας των δυο αυτών πεδίων.
Λιθοξόοι και γλύπτες στη Βενετική Κρήτη
Authors: Βακονδίου Μαρία
Published: September 2021

Σε αυτή τη διατριβή εξετάζεται η συγκρότηση και η εξέλιξη του επαγγέλματος του γλύπτη στη βενετική Κρήτη (13ος-17ος αιώνας). Καθώς η εργασία του γλύπτη ήταν αλληλένδετη και σε ορισμένες περιπτώσεις ακόμα και ταυτόσημη με τις εργασίες του λατόμου και του οικοδόμου, τα επαγγέλματα αυτά αποτελούν επίσης μέρος της έρευνας. Η εξέτασή τους βασίστηκε κυρίως στη μελέτη των έργων λιθοξοϊκής και γλυπτικής που παρήχθησαν στην Κρήτη στην εποχή της βενετοκρατίας. Πρόκειται για έργα που ποικίλουν ως προς τον βαθμό επεξεργασίας της πέτρας, αφού καλύπτουν όλο το φάσμα από τους απλούς ορθογωνισμένους λίθους μέχρι τα αγάλματα. Είναι στην πλειονότητα τους αρχιτεκτονικά στοιχεία. Η συστηματική εξέτασή τους επέτρεψε να παρακολουθήσουμε όλο το πλέγμα των εργασιών από την πρώτη ύλη, την κοπή της πέτρας, τη λάξευση της μορφής, μέχρι την ενσωμάτωση του γλυπτού στοιχείου στο οικοδόμημα. Η ανάλυση αυτής της διαδικασίας οδήγησε σε διαπιστώσεις για τα διαφορετικά δίκτυα παραγωγής γλυπτικής που αναπτύχθηκαν στην Κρήτη, καθώς και για την οργάνωση των σχετικών επαγγελμάτων του λατόμου, του γλύπτη και του οικοδόμου. Τέλος, εξετάστηκε η σύνδεση του επαγγέλματος του ξυλογλύπτη με αυτό του λιθογλύπτη.
The effects of IFRS on investment decisions
Authors: Καπέλλας Κωνσταντίνος
Published: September 2021

Επισκόπηση - Περίληψη (Greek) Αυτή η διατριβή μελετά την σχέση ανάμεσα στην πλαίσιο των χρηματοοικονομικών αναφορών μετά την υιοθέτηση των Διεθνών Προτύπων Χρηματοοικονομικής Πληροφόρησης (Δ.Π.Χ.Π.) και τις επενδυτικές αποφάσεις. Η διατριβή αυτή απαρτίζεται από τρία μέρη, το πρώτο μέρος (1ο) περιλαμβάνει την επιστημονική βιβλιογραφία σχετικά με τις πρακτικές των οικονομικών αναφορών και τις επενδυτικές αποφάσεις, και το δεύτερο μέρος (2ο) την επίδραση των Διεθνών Προτύπων Χρηματοοικονομικής Πληροφόρησης (Δ.Π.Χ.Π.) (την αλλαγή του συστήματος χρηματοοικονομικών αναφορών) στη διαχείριση των επενδύσεων. Το τρίτο μέρος (3ο) μέρος αυτής της εργασίας είναι η εμπειρική έρευνα της επίδρασης των Διεθνών Προτύπων Χρηματοοικονομικής Πληροφόρησης (Δ.Π.Χ.Π.) στις επενδυτικές αποφάσεις σε σχέση με την ποιότητα των χρηματοοικονομικών αναφορών, το κόστος των ιδίων κεφαλαίων, την απόδοση των επενδεδυμένων κεφαλαίων και το επίπεδο των νέων επενδύσεων. Επιπρόσθετα το τρίτο μέρος μελετά τις επιδράσεις αυτές κάτω από τις οικονομικές συνθήκες που τελούν είτε δεν τελούν σε κρίση. Η εμπειρική έρευνα είναι εστιασμένη σε Ευρωπαϊκά δεδομένα και ειδικά στις χώρες της Ευρωζώνης. Το κίνητρο αυτής της έρευνας βασίζεται στο γεγονός ότι οι επενδύσεις των επιχειρήσεων αποτελούν καθοριστικό παράγοντα για τη μελλοντική βιωσιμότητα και ανάπτυξή τους. Ο βαθμός στον οποίο η υιοθέτηση των Διεθνών Προτύπων Χρηματοοικονομικής Πληροφόρησης (Δ.Π.Χ.Π.), που επηρεάζει τις επενδύσεις των επιχειρήσεων είναι ουσιαστικής σημασίας για την κατανόηση του τρόπου με τον οποίο η χρηματοοικονομική πληροφόρηση επηρεάζει την πραγματική οικονομική δραστηριότητα και ιδιαίτερα εστιάζοντας στις επενδύσεις σε λειτουργικά περιουσιακά στοιχεία.
Υπολογιστική προσομοίωση και μελέτη της αιώρησης και μεταφοράς σωματιδίων από τυρβώδη διατμητική ροή
Authors: Σαλιακέλλης Παναγιώτης
Published: September 2021

Στην παρούσα διατριβή παρουσιάζονται τρισδιάστατες αριθμητικές προσομοιώσεις της ροής ενός ρευστού που περιέχει σωματίδια, σε ένα κανάλι. Οι προσομοιώσεις επιλύουν την κίνηση των μεμονωμένων σωματιδίων, καθώς επίσης και λεπτομέρειες της ροής σε σωματιδιακό επίπεδο. Είναι βασισμένες στη μέθοδο των πεπερασμένων στοιχείων και συγκεκριμένα εφαρμόζεται η μέθοδος Υποθετικού Πεδίου με τη χρήση Κατανεμημένων Πολλαπλασιαστών Lagrange (Distributed Lagrange Multiplier/Fictitious Domain Method). Ο κώδικας των προσομοιώσεων εκτελείται αξιοποιώντας τη μέθοδο της παράλληλης επεξεργασίας, με εφαρμογή των πρωτοκόλλων MPI και CUDA για τους επεξεργαστές και τις κάρτες γραφικών, αντίστοιχα. Το συγκεκριμένο πρόβλημα χαρακτηρίζεται από τέσσερις αδιάστατους αριθμούς, κυρίως από τον αριθμό Reynolds Re, τον αριθμό Αρχιμήδη Ar, μια αναλογία πυκνότητας r=ρ_p/ρ_f, και το αδιάστατο μέγεθος των σωματιδίων a=a/H. Πραγματοποιούνται δύο σειρές προσομοιώσεων για διαφορετικές σωματιδιακές παραμέτρους, κατά τις οποίες οι τρεις τελευταίοι αριθμοί παραμένουν σταθεροί και οι επιδράσεις της μεταβολής του αριθμού Reynolds μελετώνται σε ένα εύρος που καλύπτει από την αρχή της αιώρησης των σωματιδίων μέχρι και τη μετάβαση της ροής σε μια αξιοσημείωτη αστάθεια. Διατυπώνονται, επίσης, ισοζύγια ορμής για το αιώρημα και τη στερεή φάση, στην κατεύθυνση της ροής και στην κάθετη κατεύθυνση, από τα οποία προκύπτουν τέσσερις βασικές εξισώσεις που λαμβάνονται με εφαρμογή μακροσκοπικών ισοζυγίων ορμής και καθορίζουν την κατακόρυφη κατανομή της συγκέντρωσης των σωματιδίων, της ροής για την υγρή και τη στερεή φάση και της πίεσης στο ρευστό. Με βάση αυτές τις εξισώσεις, εκτιμώνται οι τάσεις των σωματιδίων και οι διεπιφανειακές δυνάμεις μεταξύ του ρευστού και των σωματιδίων και, επίσης, συγκρίνονται με ήδη υπάρχοντα μοντέλα που έχουν αναπτυχθεί κυρίως για ροές Stokes. Η ποιοτική συμφωνία που προκύπτει είναι ενθαρρυντική, αλλά υπογραμμίζει ότι πρέπει να ληφθούν υπόψη και άλλοι παράγοντες, ανεξάρτητα από τον αριθμό Reynolds των σωματιδίων. Βρέθηκαν επίσης ενθαρρυντικές εκτιμήσεις για την αρχή της αιώρησης και τη ροή των σωματιδίων ως συνάρτηση του αριθμού Shields, οι οποίες είναι σε πολύ καλή συμφωνία με αντίστοιχες πειραματικές μελέτες. Το ίδιο ισχύει για τα καθεστώτα ροής που αναπτύσσονται στο ίζημα και για την αστάθεια που προκύπτει στην κίνηση των σωματιδίων, τα οποία όμως κρίνεται ότι χρήζουν περαιτέρω διερεύνησης, με απαραίτητη την αύξηση του μήκους του καναλιού και του αριθμού των σωματιδίων της στερεής φάσης.
Μελέτη των επιδράσεων της υπογλυκαιμίας στην καρδιά σε διαβητικούς τύπου 2 που λαμβάνουν ινσουλίνη
Authors: Στάθη Χρυσούλα
Published: September 2021

Σκοπός Η υπογλυκαιμία είναι κοινή μεταξύ των ινσουλινοθεραπευόμενων ασθενών με διαβήτη και έχει συσχετιστεί με αυξημένη καρδιαγγειακή θνησιμότητα και θνητότητα, κυρίως λόγω επίδρασης στην καρδιακή επαναπόλωση. Σκοπός της παρούσας μελέτης παρατήρησης ήταν να εξετάσει την επίδραση της υπογλυκαιμίας στο διάστημα QTc (QT διορθωμένο ως προς τον καρδιακό ρυθμό), σε ινσουλινοθεραπευόμενους διαβητικούς ασθενείς τύπου 2.Μέθοδοι Ένα σύνολο 40 ινσουλινοθεραπεύομενων διαβητικών ασθενών τύπου 2 (50% άρρενες, μέση ηλικία [±SD] 68.3 ± 6.9 έτη, διάρκεια διαβήτη 17.7±8.7 έτη, HbA1c 7.5±0.9%, ΒΜΙ 29.9±1.3 kg/m2 ), έφεραν ταυτόχρονα για 48 ώρες συσκευή συνεχούς καταγραφής γλυκόζης και συσκευή ΗΚΓ καταγραφής. Το διάστημα QTc συγκρίθηκε ανάμεσα σε περιόδους υπογλυκαιμίας και μη-υπογλυκαιμικής περιόδου στο ίδιο άτομο.Αποτελέσματα Από τους 40 συμμετέχοντες στη μελέτη, 27 παρουσίασαν τουλάχιστον 1 επεισόδιο υπογλυκαιμίας και το QTc μπόρεσε τελικά να υπολογιστεί σε 13 συμμετέχοντες, οι οποίοι συνολικά είχαν 22 επεισόδια υπογλυκαιμίας. Το διάστημα QTc ήταν παρατεταμένο κατά τη διάρκεια της υπογλυκαιμίας, ανεξάρτητα από τη χρονική περίοδο που αυτή συνέβη, κατά τη διάρκεια της μέρας (440.0±27.4 msec vs 427.8±14.3 msec p=0.017) ή της νύχτας(439.3±28.7msec vs 428.9±24.2 msec, p=0.004)Συμπεράσματα Διαταραχή στην καρδιακή επαναπόλωση, όπως αυτή εκφράζεται με την παράταση του διαστήματος QTc, μπορεί να συμβεί κατά τη διάρκεια αυτόματης υπογλυκαιμίας σε ινσουλινοθεραπευόμενους διαβητικούς τύπου 2 ασθενείς, καθ’όλη τη διάρκεια του 24ώρου. Το γεγονός αυτό μπορεί να συμβάλλει στον αυξημένο καρδιαγγειακό κίνδυνο αυτών των ατόμων.
Οι επονομαζόμενοι "Αλαμάνοι" Άγιοι της Κύπρου
Authors: Καππαής Δημήτριος
Published: September 2021

Ένα από τα προβλήματα της Κυπριακής αγιολογίας το οποίο απασχόλησε για πολλά χρόνια ιστορικούς, ερευνητές, χρονογράφους αλλά και την τοπική παράδοση είναι το ζήτημα των Αλαμάνων αγίων της Κύπρου. Με το όνομα Αλαμάνοι άγιοι χαρακτηρίζονται οι ξένοι άγιοι της Κύπρου οι οποίοι αναφέρονται στις πηγές ως τριακόσιοι. Οι άγιοι αυτοί ήρθαν σύμφωνα με τον Κύπριο χρονογράφο του 15ου αιώνα Λεόντιο Μαχαιρά από τη Συροπαιλαιστίνη όταν οι περιοχές αυτές καταλείφθηκαν από τους Σαρακηνούς. Η αναφορά αυτή περί της ελεύσεως των 300 αγίων οδήγησε εσκεμμένα και κακόβουλα τους Λατίνους ιστορικούς της Κύπρου του 16ου αιώνα, Φλώριο Βουστρώνιο και Ετιέν Ντε Λουζινιάν να γράψουν στα έργα τους ότι οι συγκεκριμένοι άγιοι ήταν Λατίνοι χριστιανοί οι οποίοι προέρχονταν από τη Γερμανία και άλλες Δυτικές χώρες. Έφτασαν στην Κύπρο κατά την περίοδο των Σταυροφοριών, έζησαν σε διάφορες περιοχές του νησιού και τιμήθηκαν, αν και μη ορθόδοξοι, από τους ορθόδοξους κατοίκους της Κύπρου και εντάχθηκαν στο Κυπριακό αγιολόγιο. Η πράξη αυτή προκάλεσε το μεγάλο πρόβλημα των Αλαμάνων αγίων της Κύπρου. Οι μετέπειτα ιστορικοί της Κύπρου οι οποίοι χρησιμοποίησαν ως πηγή τους τα έργα των πιο πάνω Λατίνων ιστορικών, επανέλαβαν τα περί της καθόδου της ομάδας αυτής των τριακοσίων αγίων στην Κύπρο κατά την περίοδο των Σταυροφοριών, χωρίς περεταίρω διευκρινιστικά στοιχεία όσον αφορά την προέλευση του ονόματός τους καθώς και των θρησκευτικών τους πεποιθήσεων. Εκείνος που καθιέρωσε και επίσημα το όνομα των αγίων ασκητών ως «Αλαμάνοι» ήταν ο Έλληνας ιστοριοδίφης Κωνσταντίνος Σάθας, ο οποίος έγραψε το περίφημο έργο του “Vies des Saints Allemands de l’ Eglise de Chypre”. Το έργο αυτό προκάλεσε πολλές αντιδράσεις από Κυπρίους και ξένους ερευνητές οι οποίοι προσπάθησαν να δώσουν διάφορες απαντήσεις πάνω στο θέμα της ονομασίας αλλά και της προέλευσης των αγίων. Εκείνο το οποίο απουσίαζε από τις πηγές ήταν η έρευνα σε άλλες περιοχές εκτός Γερμανίας που σχετίζονται τόσο με την επωνυμία των αγίων ως Αλαμάνοι – Γερμανοί, όσο και με άλλα στοιχεία από τη ζωής τους όπως τα ελληνικά τους ονόματα, ο ορθόδοξος τρόπος άσκησης και ζωής τους και η ορθόδοξη πίστη τους. Έτσι αναζητήθηκαν εκείνα τα νέα στοιχεία τα οποία μας οδήγησαν στην περιοχή της Βόρειας Συρίας στην οποία βρίσκεται το γνωστό Αλ – Αμανός όρος στο οποίο ασκούνταν πολλοί μοναχοί. Οι ασκητές αυτοί εγκατέλειψαν τις περιοχές τους κατά τον 11ο αιώνα, λόγω του τουρκικού επεκτατισμού. Πολλοί από αυτούς βρήκαν καταφύγιο στην Κύπρο λόγω της μικρής απόστασης από τη Συρία αλλά και λόγω των πνευματικών σχέσεων της Κύπρου με τις περιοχές τους. Είναι γι’ αυτό που έτυχαν τέτοιας τιμής από τους Κυπρίους και αναδείχθηκαν μεγάλοι και λαοφιλείς άγιοι του τόπου κάτι το οποίο δεν θα συνέβαινε αν οι εν λόγω άγιοι δεν ήταν ορθόδοξοι. Με τα στοιχεία αυτά φαίνεται λοιπόν ξεκάθαρα ότι η ονομασία των αγίων προέρχεται άμεσα από το Αμανό όρος και όχι από τη Γερμανία. Οι άγιοι αυτοί προσέδωσαν το όνομά τους σε όλους τους ξένους - μη Κυπρίους αγίους που έφτασαν κατά καιρούς στο νησί και μαζί με τους Κυπρίους στην καταγωγή αγίους του χάρισαν το όνομα Νήσος των Αγίων.
Ο εκδημοκρατισμός στη Μέση Ανατολή
Authors: Αναστασίου Μαρία
Published: September 2021

Η παρούσα διδακτορική διατριβή επιχειρεί να εντοπίσει τους παράγοντες που επηρεάζουν τον εκδημοκρατισμό στη Μέση Ανατολή και να ερμηνεύσει την επικράτηση αυταρχικών δομών εξουσίας στα κράτη της περιοχής. Στόχος της διατριβής είναι να αποδομηθούν οι θεωρίες εκδημοκρατισμού που επικεντρώνουν την ανάλυση τους στην «ξεχωριστή» φύση της περιοχής. Η διατριβή αποτελεί μια προσπάθεια ελέγχου των επικρατέστερων θεωριών εκδημοκρατισμού της Μέσης Ανατολής, μεταξύ αυτών της θεωρίας κοινωνικοοικονομικής ανάπτυξης, των πολιτισμικά προσανατολισμένων ερμηνειών και της μεταβασιολογίας. Η θέση της διατριβής είναι ότι οι παραπάνω θεωρίες αδυνατούν να ερμηνεύσουν το έλλειμμα δημοκρατίας στη Μέση Ανατολή, διότι αγνοείται ο καθοριστικός ρόλος που διαδραματίζουν οι Μεγάλες Δυνάμεις σε κάθε στάδιο μετάβασης στη δημοκρατία. Βασική θέση αποτελεί ότι η υποστήριξη των Μεγάλων Δυνάμεων-των οποίων οι πολιτικές στρατηγικές μεταβάλλονται αναλόγως της δομής του διεθνούς συστήματος-προς τους εσωτερικούς δρώντες επηρεάζει την ισορροπία δυνάμεων στο εσωτερικό των κρατών και, επομένως, την βούληση των ηγετικών ελίτ να διαμορφώσουν και να διατηρήσουν ένα δημοκρατικό πολιτικό σύστημα. Για την παρούσα διατριβή το διεθνές πλαίσιο αποτελεί καθοριστική μεταβλητή για τον εκδημοκρατισμό των κρατών και διερευνάται η επίδραση της εξωτερικής πολιτικής των Μεγάλων Δυνάμεων στη Μέση Ανατολή από την εποχή της αποικιοκρατίας έως σήμερα με έμφαση στο ρόλο των ΗΠΑ. Το συγκεκριμένο πλαίσιο ανάλυσης επικεντρώνεται στην αλληλεξάρτηση εσωτερικών και εξωτερικών παραγόντων για την διαδικασία εκδημοκρατισμού στη Μέση Ανατολή.
Ψυχοθεραπευτικό πρόγραμμα αποκατάστασης καρδιολογικών ασθενών με προσωπικότητα τύπου D
Authors: Τσιρίκος Αντώνιος
Published: September 2021

Η παρούσα διατριβή, επιχείρησε μια ψυχοθεραπευτική παρέμβαση σε μετεμφραγματίες ασθενείς, με Προσωπικότητα Τύπου D, η οποία ορίζεται από την ταυτόχρονη συνύπαρξη των δεικτών της Κοινωνικής Αναστολής και της Αρνητικής Συναισθηματικότητας. Σκοπός της έρευνας ήταν, να μελετηθεί in vivo σε ψυχοθεραπευτική συνθήκη, η χαρακτηριολογική δομή των εν λόγω ασθενών, να ελεγχθεί πιθανή μεταβολή ή τροποποίηση των συστατικών στοιχείων που δομούν την Προσωπικότητα Τύπου D, καθώς επίσης να καταγραφεί η αποτίμηση του όλου εγχειρήματος από την πλευρά των ασθενών. Η έρευνα βασίστηκε σε μια ομαδικού τύπου ψυχοθεραπευτική προσέγγιση, η οποία διεξήχθη σε εξωνοσοκομειακή βάση με εβδομαδιαίες συνεδρίες, για ένα ακαδημαϊκό έτος, και συμμετοχή τριών μελών με Προσωπικότητα Τύπου D. Στην εισαγωγική, μέση και τελική φάση της παρέμβασης δόθηκε προς συμπλήρωση η Κλίμακα DS14. Ως μέθοδος ανάλυσης των ποιοτικών δεδομένων επιλέχθηκε η Θεματική Ανάλυση. Από την ανάλυση του απομαγνητοφωνημένου κειμενικού υλικού, επιλεγμένων συνεδριών, δημιουργήθηκαν 96 κωδικοί, από τους οποίους δομηθήκαν πέντε Θέματα: Διεκδίκηση, Αναγνώριση, Αίσθημα Μοιραίου, Εξάντληση και Θετικώς Σχετίζεσθαι. Παρατηρήθηκε μεταβολή των δεικτών της Προσωπικότητας Τύπου D, και η αποτίμηση της παρέμβασης αξιολογήθηκε θετικά. Η παρούσα έρευνα, αποτελεί μια από τις πρώτες προσπάθειες σύνδεσης μιας αμιγούς ψυχοθεραπευτικής προσέγγισης, με την Προσωπικότητα Τύπου D. Τα ευρήματα, υποστηρίζουν την ανάγκη υλοποίησης παρεμβάσεων στην συγκεκριμένη υποομάδα ασθενών και τονίζουν ορισμένα χαρακτηριστικά, που οφείλουν οι παρεμβάσεις να έχουν, ώστε να είναι αποτελεσματικές. Η έρευνα υπόκειται σε περιορισμούς, ως προς το μέγεθος του δείγματος και την εξαγωγή συμπερασμάτων, με όρους γενικευσιμότητας των αποτελεσμάτων. Ωστόσο, κρίνεται σκόπιμο βάσει των ευρημάτων της παρούσας διατριβής, να διεξαχθούν περαιτέρω ερευνητικές μελέτες, με στόχο την βελτίωση των παροχών ψυχικής υγείας στην συγκεκριμένη υποομάδα καρδιοπαθών.
Finding one’s place in life
Authors: Κατσικοπούλου Ιωάννα
Published: September 2021

Η παρούσα μελέτη διερευνά τη σχέση μεταξύ της δευτεροβάθμιας επαγγελματικής εκπαίδευσης και της κοινωνικής συνοχής σε περίοδο οικονομικής κρίσης. Η Ελλάδα και η Αγγλία οριοθετούν το ειδικό πλαίσιο της έρευνας. Στη μελέτη εγείρονται δύο ερευνητικά ερωτήματα για την εξέταση του τρόπου με τον οποίο η επαγγελματική εκπαίδευση προβλέπεται να στηρίξει τους μαθητές της στην αναζήτηση της θέσης τους στη ζωή. Το πρώτο ερώτημα αφορά στην ένταξη αυτών στην αγορά εργασίας (ως πτυχή της οικονομίας), και το δεύτερο στην ένταξή τους στην κοινωνία (που διαφοροποιείται από την αγορά εργασίας), με τη συγκριτική προσέγγιση να εμπεριέχεται σε κάθε ερώτημα. Τα ερευνητικά ερωτήματα προσεγγίζονται υπό το πρίσμα των εννοιών του ανθρώπινου κεφαλαίου και του κοινωνικού κεφαλαίου. Πρόκειται για επαγωγική μελέτη απόψεων για την επαγγελματική εκπαίδευση, όπως αποτυπώνονται σε επιλεγμένα κείμενα εκπαιδευτικής πολιτικής και σε συνεντεύξεις με τους συμμετέχοντες εκπαιδευτικούς. Η πρώτη πηγή δεδομένων περιλαμβάνει έξι (βασικά και συνοδευτικά) κείμενα κρατικής εκπαιδευτικής πολιτικής, όπως συντάχθηκαν κατά τη χρονική περίοδο 2003-2013. Η δεύτερη πηγή περιλαμβάνει ημιδομημένες συνεντεύξεις με συνολικά εικοσιοκτώ εκπαιδευτικούς της επαγγελματικής εκπαίδευσης, ισάριθμα κατανεμημένες μεταξύ των περιπτώσεων της Ελλάδας και της Αγγλίας. Η κριτική ανάλυση λόγου και η θεματική ανάλυση αξιοποιούνται ως εργαλεία για την ερμηνεία των ερευνητικών δεδομένων. Τα ευρήματα που προέρχονται από την ανάλυση των κειμένων υποδεικνύουν ότι η επαγγελματική εκπαίδευση έχει ως στόχο την ενίσχυση της ανάπτυξης του ανθρώπινου κεφαλαίου μέσω εξειδικευμένης προετοιμασίας για άμεση απασχόληση καθώς και της απόκτησης ευρέος φάσματος γνώσεων και δεξιοτήτων, σε μία προσπάθεια αντιμετώπισης δύο προκλήσεων της κοινωνικής συνοχής: της οικονομικής αναταραχής και της νεανικής ανεργίας. Εάν η επιτυχής ανάπτυξη προβάλλει κυρίως ως υπόθεση συλλογικής προσπάθειας στην Ελλάδα, στην Αγγλία είναι συνυφασμένη κυρίως με την ατομική προσπάθεια κάθε μαθητή. Τα ευρήματα από τις συνεντεύξεις υποδεικνύουν ότι οι συμμετέχοντες εκπαιδευτικοί αναγνωρίζουν τη σημαντικότητα που αποδίδεται στην ανάπτυξη του ανθρώπινου κεφαλαίου και υποστηρίζουν τον ρόλο της επαγγελματικής εκπαίδευσης στη δημιουργία κοινωνικού κεφαλαίου και κοινωνικών δεσμών. Παρά τις δομικές διαφορές που καταγράφονται μεταξύ της Ελλάδας και της Αγγλίας, η επαγγελματική εκπαίδευση προβλέπεται να ενισχύσει την κοινωνική συνοχή βοηθώντας τους μαθητές της να νιώσουν αποδεκτοί και να αναπτύξουν μία αίσθηση του ανήκειν, πιθανώς σε βάρος της αριστείας. Τα ευρήματα αυτά ενθαρρύνουν την εκπόνηση περαιτέρω έρευνας.
Ο ρόλος των στελεχών διοίκησης και επιστημονικής-παιδαγωγικής καθοδήγησης στην προώθηση και αξιοποίηση του λαϊκού πολιτισμού στο Δημοτικό Σχολείο
Authors: Καραγιώργου Αικατερίνη
Published: September 2021

Τα τελευταία χρόνια γίνεται όλο και περισσότερο αποδεκτή η άποψη ότι ο λαϊκός πολιτισμός μπορεί υπό προϋποθέσεις να συνεισφέρει θετικά στην εκπαιδευτική διαδικασία στις νέες πολυπολιτισμικές κοινωνικές συνθήκες. Η παρούσα διατριβή επιχειρεί να διερευνήσει τη σύνδεση των εκπαιδευτικών δυνατοτήτων του λαϊκού πολιτισμού, μέσω των στελεχών της εκπαίδευσης, στο σύγχρονο πολυπολιτισμικό δημοτικό σχολείο. Επιχειρεί, επίσης, να προτείνει μια ευρεία οπτική εντός της οποίας τα στελέχη της εκπαίδευσης με κριτική προσέγγιση του παρελθόντος και συνακόλουθα του παρόντος, στο νόημα του λαϊκού πολιτισμού, μπορούν να συμβάλλουν, στο πλαίσιο των καθηκόντων - αρμοδιοτήτων τους και της εκπαιδευτικής ηγεσίας που ασκούν, στην αξιοποίησή του στο δημοτικό σχολείο του σήμερα. Η ανάλυση των αποτελεσμάτων της έρευνας οδηγεί στην απεικόνιση της υπάρχουσας κατάστασης με βάση τους ισοδύναμους άξονες: εκπαίδευση - λαϊκός πολιτισμός και ρόλος των στελεχών της δημοτικής εκπαίδευσης καθώς και τις προοπτικές τους για το μέλλον.
Συμβολή στην ανάπτυξη φασματοσκοπικού ανιχνευτή γ-ακτινοβολίας με δυνατότητα προσδιορισμού της χωρικής κατανομής των πηγών ραδιενέργειας
Authors: Καΐσας Ιωάννης
Published: September 2021

Η παρούσα Διδακτορική Διατριβή (ΔΔ) μελετά τον εντοπισμό σημειακών και εκτεταμένων ραδιενεργών πηγών γ-ακτινοβολίας στον τρισδιάστατο χώρο με την μέθοδο του τριγωνισμού, αναπτύσσοντας δύο γ-κάμερες με ψηφιδωτούς, φασματοσκοπικούς ανιχνευτές-ημιαγωγούς CdTe και κωδικοποιημένα διαφράγματα (ΚΔ). Ο σχεδιασμός των γ-καμερών και η επιλογή της τεχνικής εντοπισμού των κωδικοποιημένων διαφραγμάτων βασίστηκαν στα χαρακτηριστικά των ψηφιδωτών ανιχνευτών-ημιαγωγών CdTe που διέθετε η ομάδα του ερευνητικού προγράμματος COCAE “Cooperation across Europe for Cd(Zn)Te based Security Instruments” (FP7-SEC 218000), ως ανιχνευτές για την ανάπτυξη και δοκιμή τεχνικών εντοπισμού και ταυτοποίησης ραδιενεργών πηγών στον χώρο. Η ΔΔ μελετά το παραπάνω πρόβλημα:•συνδυάζοντας την τεχνική των κωδικοποιημένων διαφραγμάτων με την μέθοδο τριγωνισμού, για τον εντοπισμό ραδιενεργών πηγών στον τρισδιάστατο χώρο,•αναλύοντας το με κώδικα προσομοίωση Monte-Carlo, που αναπτύχθηκε για την συγκεκριμένη εφαρμογή, με έμφαση στην γρήγορη απόκρισή του και σκοπό την επιλογή των βέλτιστων σχεδιαστικών παραμέτρων των κωδικοποιημένων διαφραγμάτων και του γεωμετρικού συνδυασμού τους με τους ψηφιδωτούς ανιχνευτές,•διεξάγοντας μετρήσεις με σημειακές και εκτεταμένες ραδιενεργές πηγές ακτίνων γ με σκοπό τον χαρακτηρισμό της πειραματικής διάταξης ως προς την απόδοσή της, την ακρίβεια εντοπισμού θέσης και την χωρική διακριτική ικανότητα. Η Διδακτορική Διατριβή (ΔΔ) αποτελείται από εννιά (9) κύρια κεφάλαια αριθμημένα από το ένα (1) έως το εννιά (9), τη βιβλιογραφία και εκτεταμένη περίληψη στην αγγλική γλώσσα.
Παράνομος τύπος, λογοκρισία και προπαγάνδα κατά τη διάρκεια της δικτατορίας των συνταγματαρχών 1967-1974
Authors: Ραϊτσίνης Χάρης
Published: September 2021

Η διδακτορική διατριβή εξετάζει την εμφάνιση, την πορεία, το ρόλο και την επίδραση του αντιδικτατορικού Τύπου κατά τη διάρκεια της Δικτατορίας των Συνταγματαρχών. Η μελέτη ξεκινάει με μια εισαγωγή που παραθέτει τα ερευνητικά ερωτήματα και το απαραίτητο θεωρητικό πλαίσιο: τη σχέση της κοινωνίας με τα Μ.Μ.Ε., την ανάπτυξη, τα πλεονεκτήματα και τα μειονεκτήματα του εγχώριου μεταπολεμικού ενημερωτικού μοντέλου, τον τρόπο λειτουργίας των μίντια κάτω από αυταρχικά και ολοκληρωτικά καθεστώτα, την ιδιαιτερότητα της ελληνικής περίπτωσης, την δομή, την μεθοδολογία. Έπειτα ακολουθεί μια σύντομη ιστορική επισκόπηση που παρουσιάζει τη λειτουργία του ελληνικού Τύπου από το 1964 έως το 1967. Τα κεντρικά κεφάλαια της διατριβής παρουσιάζουν την ιστορία της επταετίας υπό το πρίσμα των παράνομων εφημερίδων. Τα συμπεράσματα απαντούν μια σειρά ερωτημάτων σχετικά με την αξία, τον τρόπο λειτουργίας, τους στόχους, την χρηματοδότηση, τα πλεονεκτήματα, τα μειονεκτήματα και την τελική συμβολή των αντικαθεστωτικών εντύπων. Στο τέλος παρατίθεται ένας ειδικός συγκεντρωτικός κατάλογος που εκθέτει τα βασικά στοιχεία των 370 και πλέον αντιδικτατορικών εκδόσεων της εποχής: τον τίτλο, τον εκδότη και τον τόπο έκδοσης.
Παράγοντες που επηρεάζουν την επιτυχία στρατηγικών αλλαγών
Authors: Κόρρα Ευθυμία
Published: September 2021

Η μελέτη εστιάζει στη διαδικασία υλοποίησης της στρατηγικής αλλαγής και προσπαθεί μέσα από το συνδυασμό θεωρητικής γνώσης και πρακτικής εμπειρίας να περιγράψει τους παράγοντες εκείνους που παίζουν ρόλο στην επιτυχή υλοποίηση στρατηγικών αλλαγών. Η επιτυχία της αλλαγής θεωρείται πολυδιάστατη ως έννοια. Βασικοί σταθμοί αξιολόγησης αν μια αλλαγή είναι επιτυχημένη τίθενται η εξασφάλιση αποδοχής της αλλαγής από τους εμπλεκόμενους, η ενσωμάτωση της στην καθημερινή επιχειρηματική πρακτική και η συμβολή της στους στόχους της επιχείρησης. και ειδικότερα στο ρόλο κλασσικών εννοιών όπως ο σχεδιασμός που άλλοτε έχει εκθειαστεί και άλλοτε έχει δεχθεί μεγάλη κριτική αλλά και σύγχρονων, όπως ο αυτοσχεδιασμός. Μεταξύ των παραγόντων που εξετάζονται περιλαμβάνεται η ίδια η αλλαγή όπως αυτή προσδιορίζεται από το περιεχόμενό της, παράγοντες που συναρτώνται με τη οργάνωση/διαχείριση του έργου (οργάνωση /παρακολούθηση υλοποίησης και αυτοσχεδιασμός) και τη διαχείριση των ανθρώπων (στυλ ηγεσίας, συμμετοχή/εμπλοκή εργαζόμενων και συμβούλων στην υλοποίηση της αλλαγής, ανάπτυξη διεπιχειρησιακών δικτύων). Επιπλέον στο πλαίσιο της μελέτης διερευνάται πώς επιδρά η διασφάλιση αποδοχής σχετικά με την αναγκαιότητα και το περιεχόμενο της στρατηγικής αλλαγής, και η ενσωμάτωση των στρατηγικών αλλαγών στην καθημερινή λειτουργία της επιχείρησης στην επιτυχία της αλλαγής με όρους συνεισφοράς στους στόχους της επιχείρησης.Από τα αποτελέσματα της μελέτης προκύπτει ότι η επιτυχία των στρατηγικών αλλαγών εξαρτάται τόσο από σύγχρονες έννοιες όπως ο αυτοσχεδιασμός, η μετασχηματιστική ηγεσία, συμμετοχή προσωπικού στη βάση παραδοσιακών εννοιών όπως ο σχεδιασμός, η παρακολούθηση, ο έλεγχος, η συναλλακτική ηγεσία. Επιβεβαιώνεται ότι οι αρχές του strategy as practice ή εναλλακτικά activity based view (Johnson et al., 2003) δύναται να έχουν εφαρμογή και στην περίπτωση στρατηγικών αλλαγών (strategic change as practice) αντιμετωπίζοντας της αλλαγή ως κάτι που επιχειρήσεις κάνουν δίνοντας αξία στους εμπλεκόμενους και στις διαδικασίες και ενέργειες που υλοποιούν. Η έμφαση μετατοπίζεται στον ανθρώπινο παράγοντα σύμφωνα και με την Behavioral theory.
Εκτίμηση των επιπέδων της humanin στον ορό εγκύων γυναικών με προεκλαμψία
Authors: Νικολακόπουλος Παναγιώτης
Published: September 2021

Σκοπός: Η προεκλαμψία (PE) θεωρείται ως μια χαμηλού βαθμού φλεγμονώδη κατάσταση, που σχετίζεται με το οξειδωτικό στρες και την ενδοθηλιακή δυσλειτουργία. Μεγάλος αριθμός μελετών υποδηλώνει τον ρόλο της απόπτωσης στην παθογένεσης της νόσου. Η humanin (MTRNR2) αποτελεί ένα αντιαποπτωτικό αμινοπεπτίδιο 24 αμινοξέων που εκφράζεται στο αγγειακό επιθήλιο. Σκοπό της παρούσας μελέτης αποτελεί η μέτρηση των συγκεντρώσεων της humanin στον ορό εγκύων γυναικών με προεκλαμψία και η σύγκριση αυτών με τις συγκεντρώσεις της humanin σε γυναίκες με φυσιολογική κύηση.Ασθενείς-Μέθοδοι: Πρόκειται για μελέτη ασθενών - μαρτύρων, δεδομένης χρονικής στιγμής, που πραγματοποιήθηκε σε Πανεπιστημιακή κλινική τριτοβάθμιου νοσοκομείου. Μελετήθηκαν εβδομήντα μία έγκυες γυναίκες (ομάδα PE: n = 37, ομάδα ελέγχου: n = 34). Αξιολογήθηκαν παράμετροι από το ιστορικό (γυναικολογικό, μαιευτικό, ατομικό, οικογενειακό), την κλινική και υπερηχογραφική εξέταση [δείκτης μάζας σώματος (body mass index - BMI), αρτηριακή πίεση, μαιευτικό υπερηχογράφημα] και τον βιοχημικό / ορμονικό έλεγχο (κρεατινίνη, ουρία, SGOT, SGPT, ουρικό οξύ, αιμοπετάλια, πρωτεΐνη ούρων, humanin).Αποτελέσματα. Κατά την είσοδο στην μελέτη δεν παρατηρήθηκαν διαφορές μεταξύ των γυναικών της ομάδας της PE και της ομάδας ελέγχου, εκτός από τον αριθμό τον κυήσεων και τον αριθμό των τοκετών. Οι συγκεντρώσεις της humanin στον ορό βρέθηκαν υψηλότερα στην ομάδα των γυναικών με PE (422,2 ± 33,5 έναντι 319,1 ± 28,1 pg‎/ml, p = 0,023). Η ανάλυση λογιστικής παλινδρόμησης έδειξε ότι η humanin σχετίζεται με την ύπαρξη της προεκλαμψίας [odds ratio (OR) 1,003: 95% διάστημα εμπιστοσύνης (CI); 1,000 – 1,006]. Τέλος, οι συγκεντρώσεις του ουρικού οξέος παρουσιάζουν καλύτερα αποτελέσματα στην ικανότητα διάκρισης των γυναικών σε PE ή μη [area under the curve (AUC) 0,932, 95% διάστημα εμπιστοσύνης (CI); 0,877 – 0,988, p < 0,001 έναντι AUC 0,639, 95% CI; 0,510 – 0,768, p = 0,045, αντίστοιχα].Συμπεράσματα. Τα επίπεδα της humanin είναι αυξημένα στις γυναίκες με PE συγκριτικά με αυτά των γυναικών με ανεπίπλεκτες κυήσεις. Τα δεδομένα αυτά προτείνουν έναν πιθανό προστατευτικό ρόλο της humanin έναντι του οξειδωτικού στρες και της ενδοθηλιακής δυσλειτουργίας που λαμβάνουν χώρα στην PE. Περαιτέρω μελέτες απαιτούνται προκειμένου να αποσαφηνιστούν οι μηχανισμοί με τους οποίους η humanin συμμετέχει στην ανάπτυξη της PE.
Combining relational and stream data for rea l- time analytics
Authors: Σωτηρόπουλος Ιωάννης
Published: September 2021

Η διδακτορική διατριβή εντάσσεται στα ευρύτερα γνωστικά πεδία των Βάσεων Δεδομένων, των Ροών Δεδομένων, της Επιχειρηματικής Ευφυΐας και της Ανάλυσης Δεδομένων. Η διατριβή πραγματεύεται τα ακόλουθα: (1) Μοντελοποίηση τεχνικών και γλωσσών δήλωσης ερωτημάτων που επιτρέπουν την υποστήριξη εφαρμογών ανάλυσης δεδομένων σε πραγματικό χρόνο. (2) Ανάπτυξη και υλοποίηση επεκτάσεων στην γλώσσα SQL που επιτρέπουν την ενοποίηση σχεσιακών δεδομένων και ροών δεδομένων για την υποστήριξη συνεχών ερωτημάτων που περιλαμβάνουν πολλαπλές συναθροίσεις από ροές δεδομένων, πολλαπλές πηγές ροών δεδομένων και συσχετισμένες συναθροίσεις. (3) Ανάπτυξη δήλωσης αναφορών που ενσωματώνουν σχεσιακά δεδομένα και ροές δεδομένων και ομοιάζει με τον τρόπο χρήσης υπολογιστικών φύλλων. (4) Προδιαγράφει ένα πλαίσιο ενοποίησης Σχεσιακών Συστημάτων Βάσεων Δεδομένων και ετερογενών Συστημάτων Ροών Δεδομένων με βασική λειτουργιά την χρήση συναθροιστικών αποτελεσμάτων που προκύπτουν από ροές δεδομένων σε τυπικούς σχεσιακούς πίνακες. (5) Ανάπτυξη και υλοποίηση επεκτάσεων στα Σχεσιακά Συστήματα Βάσεων Δεδομένων για την διαφανή ενοποίηση με ετερογενή Συστήματα Ροών Δεδομένων. (6) Ανάπτυξη και υλοποίηση πρωτοκόλλου επικοινωνίας/διεπαφής μεταξύ των Σχεσιακών Συστημάτων Βάσεων Δεδομένων και των Συστημάτων Ροών Δεδομένων που συμβάλει στην προτυποποίηση του τρόπου διαλειτουργικότητας τους. (7) Ανάπτυξη και υλοποίηση επεκτάσεων στην γλώσσα SQL που επιτρέπουν την χρήση σχεσιακών δεδομένων και ροών δεδομένων μέσα στο πλαίσιο ενοποίησης Σχεσιακών Συστημάτων Βάσεων Δεδομένων και ετερογενών Συστημάτων Ροών Δεδομένων.
Το γράμμα του νόμου ως κείμενο και η ερμηνεία του στο πλαίσιο του ελληνικού αστικού κώδικα
Authors: Παπαναγιώτου Αθηνά
Published: September 2021

Η παρούσα μελέτη, εκκινώντας από την παραδοσιακή μεθοδολογία ερμηνείας των διατάξεων του ελληνικού Αστικού Δικαίου και διερευνώντας ενδεικτικά τις ιστορικές της καταβολές την περίοδο μεγάλων Ευρωπαϊκών κωδικοποιήσεων, επιχειρεί να επαναπροσεγγίσει το Γράμμα του νόμου και την αξία του στην ερμηνεία. Η Γραμματική ερμηνεία του νόμου θεωρείται από την κρατούσα άποψη, η αφετηρία και το όριο του ερμηνευτή των διατάξεων του Αστικού Κώδικα. Με τη βοήθεια της ενδεικτικής αναδρομής στις καταβολές αυτής της μεθοδολογίας αλλά και της μελέτης σύγχρονων θεωριών για τη γλώσσα, το Γράμμα του Αστικού Κώδικα και η ερμηνεία του γίνονται αντιληπτά στο πλαίσιο ενός διεπιστημονικού διαλόγου, στον οποίο συμμετέχει η μεθοδολογία του Ιδιωτικού Δικαίου και η φιλοσοφία του δικαίου, η φιλοσοφία της γλώσσας και η σημειολογία. Σκοπός της μελέτης είναι να καταδείξει την αναγκαία σχέση του Γράμματος του Αστικού Κώδικα, ως κειμένου, με τους προβληματισμούς για τη γλωσσική σημείωση και τις εξελίξεις των συναφών επιστημών. Αν ρόλος του ερμηνευτή είναι η ανεύρεση του κανονιστικού νοήματος του κανόνα δικαίου, η δυνατότητα και ο τρόπος αυτού του κανόνα, ως κειμένου, να επικοινωνεί νοήματα είναι κρίσιμα ζητήματα. Η μελέτη συμβάλλει στην κατάδειξη αυτής της προβληματικής, της σχέσης του Γράμματος του Κώδικα με τη σημείωση. Ειδικότερα, επιχειρεί μια ενδεικτική διερεύνηση των δυνατοτήτων του Γράμματος να επικοινωνεί κανονιστικά νοήματα, την ανάδειξη των σημειωτικών σχημάτων που υπονοούνται από την παραδοσιακή μεθοδολογία του Ιδιωτικού Δικαίου και την εφαρμογή ενός σύγχρονου σημειωτικού σχήματος, εκείνου της αποδόμησης, στην ερμηνεία των διατάξεων του Αστικού Κώδικα. Ως εφαρμοσμένο παράδειγμα χρησιμοποιούνται οι νομολογιακές ερμηνείες των 1350 ΑΚ και 1367 ΑΚ, όπως αυτές αποτυπώνονται στα αιτιολογικά των πρωτόδικων αποφάσεων που έκριναν ως ανυπόστατους τους πολιτικούς γάμους δύο ομόφυλων ζευγαριών. Στόχος της ανάλυσης των συγκεκριμένων αποφάσεων είναι η εφαρμογή των θεωρητικών διαπιστώσεων που έγιναν προηγουμένως αναφορικά με τη νομική ερμηνεία και τα σημειωτικά σχήματα στην ερμηνευτική πράξη και ανάλυση. Συνολικά ο διεπιστημονικός αυτός διάλογος, καταλήγει σε μια ενίσχυση και έναν εμπλουτισμό της παραδοσιακής μεθοδολογίας, εντάσσοντας την σε ένα σημειωτικό σχήμα κατανόησης. Με τον τρόπο αυτό θα μπορούσαν να παρακαμφθούν πιθανές αδυναμίες της παραδοσιακής μεθοδολογίας, να κατανοηθεί η ερμηνεία των διατάξεων του Αστικού Κώδικα σε αναγκαίο διάλογο με μια θεωρία για τη γλώσσα και τη σημασία και να ενισχυθεί τελικά ο ρόλος της αιτιολογίας των δικαστικών αποφάσεων, ο οποίος στο πλαίσιο αυτής της προσέγγισης για το Γράμμα και την ερμηνεία του αναδεικνύεται κρίσιμος.
Η εποπτεία και ο έλεγχος των αγροτικών συνεταιρισμών
Authors: Δουβίτσα Ιφιγένεια
Published: September 2021

[…] Η παρούσα μελέτη στοχεύει να ερευνήσει το θεσμό της εποπτείας από ιστορική και σύγχρονη οπτική, για να εξάγει χρήσιμα συμπεράσματα όχι μόνο για το παρελθόν των αγροτικών συνεταιρισμών αλλά και για το μέλλον τους. Έτσι, μια ιστορική ανασκόπηση όσον αφορά στους σχετικούς νόμους περί εποπτείας είναι απαραίτητη για την κατανόηση της εξέλιξής τους. Εν συνεχεία, έμφαση θα δοθεί στην πρόσφατη νομοθετική αναθεώρηση της αγροτικής συνεταιριστικής νομοθεσίας και στα άρθρα περί εποπτείας, όπου θα συγκριθούν με το υφιστάμενο εποπτικό σύστημα σε δυο ευρωπαϊκές χώρες με σημαντική συνεταιριστική ανάπτυξη, τη Γερμανία και Γαλλία. Στόχος αυτής της μελέτης είναι να θέσει ορισμένες προτάσεις για τη βελτίωση του εποπτικού συστήματος στην Ελλάδα, από πλευράς συνεταιριστικού του προσανατολισμού και αποτελεσματικής του εφαρμογής, προς αποφυγή επανάληψης σφαλμάτων του παρελθόντος. Τέλος, η παρούσα μελέτη επιδιώκει να προσφέρει χρήσιμα συμπεράσματα σε χώρες όπου έχουν ανακύψει παρόμοια συνεταιριστικά προβλήματα με την ελληνική περίπτωση, προτείνοντας την αντιμετώπισή τους μέσω της αναθεώρησης του εποπτικού συστήματος.
Μεθοδολογία αξιολόγησης ανθρακικού αποτυπώματος ξενοδοχειακών υποδομών περιοχής και στρατηγικές μειώσεις των ρύπων διοξειδίου του άνθρακα
Authors: Πιερή Στέλλα-Παναγιώτα
Published: September 2021

Στη Διδακτορική Διατριβή αναπτύχτηκε μεθοδολογία αξιολόγησης του Ανθρακικού Αποτυπώματος (AA) των ξενοδοχειακών καταλυμάτων με βάση δεδομένα χαρακτηριστικών παραμέτρων της περιοχής εγκατάστασης της κτιριακής δομής τους, των εγκαταστάσεων, των χώρων αλλά και των παρεχόμενων υπηρεσιών τους σύμφωνα με τις προδιαγραφές και τους στόχους που έχουν τεθεί από το Ευρωπαϊκό Κοινοβούλιο με σκοπό τη μείωση των ρύπων διοξειδίου του άνθρακα. H έρευνα επικεντρώθηκε στην περιοχή της Αττικής.Πιο συγκεκριμένα, προτείνεται ένα ολοκληρωμένο μεθοδολογικό πλαίσιο διαχείρισης του ΑΑ του ξενοδοχειακού δυναμικού περιοχής, που αποτελείται από τις ακόλουθες τρεις δέσμες δράσης: Α΄  δέσμη δράσης: Δημιουργία χάρτη ισορρυπαντικών καμπυλών της περιοχής Β΄ δέσμη δράσης: Υπολογισμός του Δείκτη Ενεργειακής Εξοικονόμησης κάθε ξενοδοχειακής υποδομής Γ΄ δέσμη δράσης: Απόδοση Ενεργειακής Ταυτότητας των ξενοδοχειακών καταλυμάτων μιας περιοχής και στη συνέχεια κατηγοριοποίηση Στα πλαίσια της Διδακτορικής Διατριβής αναπτύχτηκαν τα ακόλουθα λογισμικά προγράμματα:i) «Hotel CO2Footprint Estimator» για τον υπολογισμό ΑΑ κατασκευής νέων και υφιστάμενων ξενοδοχειακών υποδομώνii) «Hotel Operation CO2Footprint Estimator» για τον υπολογισμό ΑΑ λειτουργίας ξενοδοχείωνiii) «ConCO2 Estimator» για τον υπολογισμό του ΑΑ κατασκευής κτιρίων με βάση τα υλικά κατασκευής τους καιiv) «DE_CO2 Estimator» για τον υπολογισμό του ΑΑ κατεδαφίσεων.Τα πορίσματα της Διδακτορικής Διατριβής έχουν εφαρμογή σε κάθε τουριστική περιοχή του κόσμου και παρουσιάζουν ιδιαίτερη αξία για την Ελλάδα, όπου ο τουρισμός αποτελεί έναν από τους σημαντικότερους κλάδους της εθνικής οικονομίας λόγω της υψηλής συμμετοχής του στο ΑΕΠ της χώρας και της ακόμα υψηλότερης στην απασχόληση.Από τη διδακτορική αυτή διατριβή προέκυψαν 4 δημοσιεύσεις σε διεθνή περιοδικά με κριτές και 10 εργασίες οι οποίες παρουσιάστηκαν σε διεθνή και εθνικά συνέδρια.
Μελέτη των διαταραχών λόγου και επικοινωνίας σε ασθενείς με διαφορετικούς τύπους άνοιας, με την χρήση λογοθεραπευτικών κλιμάκων και την βοήθεια σύγχρονων μεθόδων νευροαπεικόνισης
Authors: Ταφιάδης Διονύσιος
Published: September 2021

Η νόσος Αλτσχάιμερ (AD) είναι η πιο κοινή ασθένεια που σχετίζεται με την άνοια και επηρεάζει πάνω από το 20% του πληθυσμού, ηλικίας 65 και άνω, με προφανές στοιχείο την εξασθένηση της γλωσσικής επικοινωνίας. Επίσης και η νόσος του Parkinson ως μια συχνή κινητική διαταραχή παρουσιάζει με την πάροδο του χρόνου ανοική συνδρομή, με διαφορετική συμπτωματολογία από την νόσο Alzheimer. Στην παρούσα διδακτορική διατριβή, επιχειρείται η διερεύνηση των διαταραχών της επικοινωνίας και του λόγου στην άνοια τύπου Alzheimer (AD) και στην άνοια της νόσου Parkinson με την χρήση λογοπαθολογικών – λογοθεραπευτικών κλιμάκων αξιολόγησης και την βοήθεια νευροαπεικονιστικών μεθόδων. Η έρευνα της διδακτορικής διατριβής χωρίστηκες σε δύο τμήματα: α) τις δύο μελέτες για την πιλοτική δοκιμή της κλίμακας ABCD (Arizona Battery of Communication Disorders for Dementia), β) στην πρόδρομη-πρώιμη στάθμιση της εν λόγω κλίμακας και στην καταγραφή των διαταραχών του λόγου και της επικοινωνίας που προκύπτουν από την άνοια τύπου Alzheimer (AD) και στην άνοια της νόσου Parkinson. Το δείγμα της έρευνας για τις δύο πιλοτικές μελέτες ήταν από 60 νευροτυπικούς ενήλικες για κάθε μελέτη έκαστη (σύνολο 120). Ενώ το δείγμα της έρευνας πρόδρομης στάθμισης και καταγραφή των διαταραχών αποτελείται από 60 νευροτυπικούς ενήλικες που εξυπηρετούσαν την ομάδα ελέγχου (Controls), 18 ασθενείς με νόσο Parkinson (PD), 24 ασθενείς με παρκινσονική άνοια (Parkinson Disease Dementia-PDD), και 20 ασθενείς με νόσο Alzheimer: 13 με ήπιου βαθμού άνοια (mAD) και 7 με μέτρια βαθμού άνοια (medAD). Στους εξεταζόμενους χορηγήθηκαν οι κλίμακες Arizona Battery for communication Disorders of dementia (ABCD), The Clock Test (CDT), Abbreviate Mental Test Score (AMTS), Mini Mental State Examination (MMSE), Geriatric Depression Scale (GDS-15), Instrumental Activities of Daily Living (IADL) και Neuropsychiatric Inventory (NPI). Από την έρευνα βρέθηκε μία πιθανότητα να μπορεί πρώιμα να εντοπιστεί γνωστική έκπτωση σε ασθενείς με νόσο Parkinson με την χρήση συγκεκριμένων δοκιμασιών κλινικής-λογοπαθολογικής αξιολόγησης και την πιστοποίηση τους από νευροαπεικονιστικές μεθόδους. Επίσης, πως είναι επιτακτική ανάγκη και πρέπει να γίνεται ανά τακτά χρονικά διαστήματα η αξιολόγηση των πληθυσμών αυτών, με σκοπό να προλαμβάνεται έγκαιρα η αντιμετώπιση των πιθανών γνωστικών εκπτώσεων φαρμακευτικά και μη φαρμακευτικά.
H μοναξιά του προφήτη
Authors: Γκινίδης Εμμανουήλ
Published: September 2021

Αντικείμενο της παρούσας διατριβής αποτελεί το πάθος —με την έννοια που προσλαμβάνει από την Ρητορική— στον αποκαλυπτικό λόγο. Συγκεκριμένα, ερευνάται ο ρόλος που διαδραματίζουν τα συναισθήματα τόσο στη διάδοση των μηνυμάτων των αποκαλυπτικών κειμένων όσο και στην τελική επιτυχία ή αποτυχία τους. Ο συναισθηματικά φορτισμένος λόγος είτε υπό τη μορφή άμεσων συναισθηματικών αναφορών είτε έμμεσων τρόπων συναισθηματικής πρόκλησης και επιρροής, αποτελεί αναπόσπαστο μέρος κάθε τμήματος της αποκαλυπτικής αφήγησης. Για τούτο επιχειρείται μια εις βάθος ανάλυση όλων των πιθανών μορφών με τις οποίες εμφανίζεται σε κάθε τμήμα της συνολικής αποκαλυπτικής εμπειρίας. Σύμφωνα προς τα αποτελέσματα της προσέγγισης αυτής, οι διάφοροι έμμεσοι τρόποι συναισθηματικής χειραγώγησης αποτελούν το κυριότερο εργαλείο επιρροής του συναισθηματικού κόσμου των δεκτών, ενώ οι άμεσες συναισθηματικές αναφορές διαδραματίζουν δευτερεύοντα και συμπληρωματικό ρόλο. Μεταξύ των διάφορων έμμεσων τρόπων, ιδιαίτερη έμφαση προσδίδεται στον εντοπισμό και την ανάλυση της εικονοποιίας και των μοτίβων, των οποίων ο συμβολικός χαρακτήρας αποτελεί έναν από τους ισχυρότερους και αποτελεσματικότερους τρόπους επικοινωνίας μεταξύ συγγραφέων και δεκτών. Στη συνέχεια η έρευνα επεκτείνεται στην καταμέτρηση, την στατιστική ανάλυση και την κατηγοριοποίηση των άμεσων συναισθηματικών αναφορών σε αισιόδοξες και απαισιόδοξες. Αυτή η καταμέτρηση προσφέρει τις βάσεις πάνω στις οποίες στηρίζονται τα τελικά στάδια της έρευνας. Κατά τεκμήριο, ο αισιόδοξος ή μη χαρακτήρας των συναισθημάτων που υπερισχύουν σε κάθε κείμενο συνάδει με το συνολικό χαρακτήρα των έμμεσων τρόπων συναισθηματικής επιρροής, καθώς και με τον αντίστοιχο χαρακτήρα της συνολικής ηθικής διδασκαλίας που παρατίθεται. Επιπλέον, τα στοιχεία που συνάγονται από την καταμέτρηση αυτή χρησιμοποιούνται και στην εξέταση της σχέσης μεταξύ άμεσων συναισθηματικών αναφορών και βαθμού επιτυχίας των κειμένων: Τα αποτελέσματα που προκύπτουν αποδεικνύουν ότι ο συναισθηματικά φορτισμένος λόγος των αποκαλυπτικών κειμένων διαδραματίζει εξέχοντα ρόλο στη συνολική πρόσληψη και διάδοση των μηνυμάτων τους από τους δέκτες. Η συχνότερη και εντονότερη παρουσία άμεσων συναισθηματικών αναφορών εντοπίζεται σε κείμενα που χαρακτηρίζονται, κατά γενική ομολογία, ως επιτυχημένα και δημοφιλή, ενώ, παράλληλα, κείμενα αποτυχημένα ή χωρίς ιδιαίτερη επιτυχία εμφανίζουν τις χαμηλότερες αναφορές.
Δικαστική διερμηνεία
Authors: Δραγατσούλη Φωτεινή
Published: September 2021

Η διεπιστημονική προσέγγιση τόσο της Μετάφρασης όσο και της Διερμηνείας αποτελεί πλέον μονόδρομο για την ολοκληρωμένη θεώρησή τους και κατανόηση των σύνθετων μηχανισμών που τις διέπουν. Ειδικότερα, η επιστήμη της Κοινωνιολογίας έχει προσφέρει ένα ιδιαίτερα ενδιαφέρον πρίσμα θέασης της διερμηνείας, θέτοντας στο επίκεντρο τα άτομα και τη σχέση τους με την ομάδα στην οποία εντάσσονται. Η παρούσα έρευνα αξιοποιεί τα μεθοδολογικά εργαλεία και τον θεωρητικό εξοπλισμό της Κοινωνιολογίας καθώς και της Κοινωνικής Ψυχολογίας για να προσεγγίσει το ζήτημα του ρόλου του δικαστικού διερμηνέα στην Ελλάδα. Η δικαστική διαδικασία παρουσία διερμηνέα μελετάται ως κοινωνική δομή, ως ένα σύνθετο δίκτυο σχέσεων, όπου τα άτομα κατέχουν συγκεκριμένες θέσεις από τις οποίες απορρέουν ρόλοι. Στο πλαίσιο της παρούσας διατριβής το ενδιαφέρον στρέφεται αφενός στη θέση του δικαστικού διερμηνέα, όπως αυτή διαμορφώθηκε στην πορεία του χρόνου και με την ανάληψη πλήθους σχετικών πρωτοβουλιών, και αφετέρου στον ρόλο που καλείται να διαδραματίσει ο διερμηνέας στο πλαίσιο της διερμηνευτικής διαδικασίας, όπως αυτός διαμορφώνεται από τους συμπληρωματικούς ρόλους των υπόλοιπων συμμετεχόντων στο επιμέρους κοινωνικό σύστημα της δικαστικής διαδικασίας. Ειδικότερα, η έννοια του ρόλου ως αποτύπωση της αναμενόμενης συμπεριφοράς ή των προσδοκιών των ομάδων αναφοράς από τον κάτοχο μιας θέσης αποτελεί βασική ερευνητική αναζήτηση της παρούσας διατριβής. Ο δικαστικός διερμηνέας εξετάζεται ως κάτοχος θέσης και φορέας ρόλου/ων και μελετάται με ποιον τρόπο και σε ποιον βαθμό οι προσδοκίες των εκάστοτε ομάδων αναφοράς, δηλαδή των συμμετεχόντων στο πλαίσιο της δικαστικής διαδικασίας, επηρεάζουν ή καθορίζουν την εκτέλεση του ρόλου του. Στόχος της έρευνας, η οποία διεξήχθη στα δικαστήρια και στο Κατάστημα Κράτησης των Ιωαννίνων είναι να καταδείξει ότι ο δικαστικός διερμηνέας βιώνει εσωτερική σύγκρουση ρόλων, ως αποτέλεσμα του πλήθους των αντικρουόμενων ή ασαφών προσδοκιών των υπόλοιπων συμμετεχόντων στη δικαστική διαδικασία, προσδιορίζοντας παράλληλα ορισμένα πιθανά αίτια αυτής της σύγκρουσης ρόλων.
Η κατοχή στην Λευκάδα και Κεφαλονιά 1941-1944
Authors: Κουτρουμάνη Ασημίνα
Published: September 2021

Η διατριβή αποτελείται από την εισαγωγή και έξι κεφάλαια όπου προσπαθήσαμε να πραγματευτούμε το υλικό που είχαμε στην διάθεση μας. Στην εισαγωγή αρχικά εκτίθεται σύντομα το θέμα της κατοχής στην Λευκάδα και στην Κεφαλλονιά 1941-1944, στην συνέχεια αναλύεται το περίγραμμα της περιόδου και παρουσιάζεται η ιστορία και οι πτυχές της κατοχής.Το 1ο Κεφάλαιο αφορά στο διεθνές και ευρωπαϊκό πλαίσιο του 2ου Παγκοσμίου Πολέμου και στις συνθήκες που δημιουργήθηκαν. Το 2ο Κεφάλαιο αφορά στην Ελλάδα κατά την αρχή του 2ου Παγκοσμίου Πολέμου και την πρώιμη κατοχική περίοδο. Το 3ο κεφάλαιο αφορά στην κατάληψη των Ιονίων νήσων από τα ιταλικά στρατεύματα και την νέα πραγματικότητα όπως διαμορφώθηκε. Το 4ο κεφάλαιο αφορά στην Κεφαλλονιά πριν και μετά την κατάληψη με αναλυτική παρουσίαση του κατοχικού πλαισίου. Το 5ο κεφάλαιο αφορά στην Λευκάδα πριν και μετά την κατάληψη με λεπτομερή μελέτη της κατοχικής ζωής του νησιού. Εδώ παρουσιάζονται και τα χειρόγραφα των Λευκάδιων αγωνιστών. Το 6ο κεφάλαιο αφορά στην γενική θεώρηση του ιδιόμορφου κατοχικού πλαισίου Λευκάδας-Κεφαλοννιάς και ακολουθεί η εξαγωγή των συμπερασμάτων της εργασίας. Έπεται το παράρτημα που περιέχει χρήσιμα έγγραφα της εποχής καθώς και αποκόμματα εφημερίδων. Τέλος υπάρχει ο βιβλιογραφικός πίνακας που περιλαμβάνει την βασική βιβλιογραφία από την οποία αντλήθηκε το υλικό.
Αναζήτηση και εύρεση εργασίας
Authors: Γεωργίου Κωνσταντίνα
Published: September 2021

Η εννοιολογική κατασκευή του Ψυχολογικού Κεφαλαίου (Psychological Capital)αποτελεί μια θετική ψυχολογική κατάσταση ανάπτυξης την οποία συνθέτουν οι ψυχολογικοί πόροι της ελπίδας, της αισιοδοξίας, της αυτεπάρκειας και της ανθεκτικότητας. Προηγούμενες εμπειρικές μελέτες υποστηρίζουν ότι το ψυχολογικό κεφάλαιο επηρεάζει τις στάσεις και τις συμπεριφορές των ατόμων στην εργασία,όπως και την εργασιακή και ακαδημαϊκή απόδοση, ενώ αποτελεί ένα εννοιολογικό κατασκεύασμα, το οποίο είναι ανοιχτό σε αλλαγή και ανάπτυξη. Ο ρόλος του ψυχολογικού κεφαλαίου στα πλαίσια της αναζήτησης εργασίας όμως, έχει μετά βίας εξεταστεί. Η παρούσα έρευνα επιδιώκει να επεκτείνει τη βιβλιογραφία της αναζήτησης εργασίας και της ανεργίας, θεωρώντας το ψυχολογικό κεφάλαιο ως προγνωστικό παράγοντα των συμπεριφορών αναζήτησης εργασίας και μέσω αυτών,των αποτελεσμάτων της διαδικασίας αναζήτησης εργασίας. Επιπλέον, εξετάζει την επίδραση της προνοητικής προσωπικότητας και της κύριας αυτό-αξιολόγησης στο ψυχολογικό κεφάλαιο και στη διαδικασία αναζήτησης εργασίας γενικότερα. Τέλος,ακολουθώντας έναν πειραματικό σχεδιασμό, η παρούσα έρευνα εφαρμόζει, για πρώτη φορά, το μοντέλο της εκπαιδευτικής παρέμβασης στο ψυχολογικό κεφάλαιο(PCI) των Luthans et al. (2006) στα πλαίσια της αναζήτησης εργασίας. Κατά συνέπεια, μελετάται και η επίδραση της εκπαιδευτικής παρέμβασης στη διαδικασία αναζήτησης εργασίας. Τα αποτελέσματα πριν και μετά σχεδιασμού παρέχουν αρχική υποστήριξη ότι το ψυχολογικό κεφάλαιο μπορεί να αναπτυχθεί στα πλαίσια της διαδικασίας αναζήτησης εργασίας. Μάλιστα, τα άτομα που έλαβαν την εκπαίδευση στο ψυχολογικό κεφάλαιο είχαν περισσότερες πιθανότητες να βρουν εργασία ενώ λάμβαναν περισσότερες προτάσεις για εργασία. Τα αποτελέσματα της ανάλυσης μοντέλων δομικών εξισώσεων υποστηρίζουν ότι η προνοητική προσωπικότητα και η κύρια αυτό-αξιολόγηση προβλέπουν το ψυχολογικό κεφάλαιο και μέσω αυτού τις συμπεριφορές αναζήτησης εργασίας. Το ψυχολογικό κεφάλαιο μέσω των συμπεριφορών αναζήτησης εργασίας φαίνεται να επηρεάζει τον αριθμό των συνεντεύξεων και προσφορών εργασίας που λαμβάνουν τα άτομα, καθώς και αν αποκτούν εργασία. Συνεπώς, τα αποτελέσματα της έρευνας δε δείχνουν μόνο το σημαντικό ρόλο του ψυχολογικού κεφαλαίου στη διαδικασία αναζήτησης εργασίας αλλά και τις πρακτικές εφαρμογές που έχουν αυτά για τα άτομα που αναζητούν εργασία και τους συμβούλους καριέρας.